Je Henry, diz de Blaterens, fiz çay en arriers Richart, chestelain de Bleterens, fais savoir à cex qui verront ces presentes lettres que, con li nobles bers Jehans, cuens de Burgoigne et sires de Salins, me eut doné, à ma vie soulement, sa fort maison de Blaterens, je, non mie contrainz, de mon expoigne gré et de ma bone volunté, quite et done en eschange audit conte, mon signour, ladite fort maison de Bleterens, pour les molins que il a à Blaterens devant ladite fort maison, lesquex doné m’a pour ladite maison fort, à avoir et tenir à ma vie; et après mon decepx retorneront lidiz molins audit conte, mon signour, ou à ses hoirs, franchement et quitement. Et en tesmoignaige de ce, à ma priere et à ma requeste, Guillaumes, dyens de Lons, a mis son seal pendant en ces lettres. Ce fut fait le sambadi pruchain après Pasques, l’an Nostre Signour qui corroit par mil CC sexante et cinc.